Sofie Lippert (SF), 2025-03-27:
Tak for ordet.
Det her lovforslag handler forhåbentlig om at nedbringe den alt for lange sagsbehandlingstid for tildeling af tildeling af su-handicaptillæg i forlængelse af taskforcen for ny administration af su-handicaptillægs arbejde, og det er en sag, vi i SF kun kan bakke op om.
Flere og flere studerende søger om at få su-handicaptillæg.
Det fortæller os, at flere har det svært i deres studieliv og har brug for ekstra støtte.
Derfor er det positivt, at regeringen udmønter anbefalingen fra taskforcen og nu vil gøre det lidt lettere at være studerende med en funktionsnedsættelse.
Det er desværre ikke altid tilfældet, men det skal jeg nok vende tilbage til.
Først vil jeg gerne fremhæve et par vigtige ting.
Flere organisatiner som bl.a. Danske Studerendes Fællesråd, Danske Handicaporganisationer og Sammenslutningen af Unge med Handicap understreger i deres høringssvar, hvor afgørende det er, at der er klar og tydelig vejledning om, hvilken dokumentation de studerende skal indsende for at opfylde de nye minimumskrav.
Det er især relevant for studerende med komplekse sager, diagnoser og handicap, og hvor diagnosticering eller udredninger er besværliggjort af handicappets natur.
Det er vigtigt, at vi sikrer, at ingen falder igennem, fordi deres situation ikke passer ind i en på forhånd fastlagt skabelon.
Derudover er vi i SF meget glade for, at ministeren har valgt at sløjfe den del af lovforslaget, der handlede om, at studerende skulle dokumentere, hvordan deres funktionsnedsættelse påvirkede deres erhvervsevne.
Det ville i praksis have været umuligt for mange at bevise, og vi deler i SF Ankenævnets bekymring for, at det ville føre til uretmæssige afslag.
Vi kommer til at følge udviklingen tæt, når dette lovforslag er trådt i kraft, for situationen er i dag fuldstændig uacceptabel, og der er en lang vej til rimelige ventetider for studerende, der har brug for handicap.
Og nu vil jeg vende tilbage til min cliffhanger.
Det er godt, at regeringen vil nedbringe ventetiden på su-handicaptillæg, men jeg må også sige, at der er brug for, at vi gør meget mere.
For det er ikke kun her, der er lange ventetider.
Studerende, der søger om SPS, må også vente alt for længe og løbende genansøge.
Sidste år foreslog vi i SF at løse
de problemer, og vi er glade for, at regeringen har lyttet til os, og at vi nu tager hul på drøftelserne i forbindelse med forhandlingerne om erhvervsuddannelserne.
Selv om jeg gerne vil slutte positivt, er jeg desværre nødt til at italesætte et problem.
Jeg er klar over, at studerende med handicaptillæg fortsat har 12 ekstra klip, men det er kun 25 pct. af de studerende, der modtager SPS, der også modtager handicaptillæg, og det er der altså dermed en stor andel af de studerende med funktionsnedsættelse der ikke gør, og de får altså nu mindre fleksibilitet.
Vi foreslog under lovbehandlingen dengang, at studerende med SPS skulle fritages, men det afviste regeringen og de borgerlige partier desværre.
Så ja, vi bakker op om lovforslaget.
Det er et skridt i den rigtige retning, men der er behov for at gøre mere, og det er ærgerligt, at regeringen samtidig forringer vilkårene for de studerende med funktionsnedsættelse, for de studerende har brug for meget mere end en lappeløsning.
Jeg skulle hilse fra Enhedslisten og sige, at de også støtter lovforslaget.